Først røg tekstilindustrien. Nu peger flasken på slagteriet. Op mod 60.000 industrijobs forventes at forsvinde over de næste 10-15 år.

Når fx Forbes kigger på lande, som er nemme at etablere virksomheder i, scorer Danmark højt, fordi vi har politisk stabilitet, en fleksibel og forholdsvis veluddannet arbejdsstyrke, god infrastruktur og papirarbejdet er ret nemt. Men - og det er et stort men - vi halter langt bagud på to meget afgørende parametre: Bruttoomkostninger og adgang til kapital (og dermed evne til at forrente egenkapital).

Årsagen hertil skal primært søges i det meget høje skattetryk. Det leder til høje lønninger og betyder, at den enkelte lønmodtager skal være ekstrem produktiv for at kunne forrente sin løn for arbejdsgiveren. Men desværre har produktivitetsudviklingen hos danske lønarbejdere historisk set været lav (se figuren)...